Trek die komberse nader – koue weer word verwagArgieffoto (Foto: martaposemuckel, Pixabay) Die Suid-Afrikaanse Weerdiens het ŉ waarskuwing uitgereik oor uiterste weerstoestande wat Donderdag en Vrydag verwag word. “Reën, erge donderstorms (met hael en sterk wind), baie koue toestande met sneeu op hoogliggende dele en berge en stormsterktewinde teen die kus word verwag,” het die Weerdiens in ŉ verklaring gesê. “Die oorsaak van die toestande is ŉ laagdrukstelsel wat oor die land sal beweeg. Die provinsies wat die ergste hierdeur geraak sal word, is die Vrystaat, KwaZulu-Natal en die Oos-Kaap.” Swaar reën met ŉ moontlike risiko van kitsvloede word Donderdag oor die westelike en suidelike dele van KwaZulu-Natal verwag. Die swaarste reën word Vrydag oor die suidelike dele van die Oos-Kaap verwag. Verwagte reën oor 24 uur periode (in mm) vir Donderdag 9 Augustus 2018 (Bron: ECMWF) Die meeste sneeu word Donderdag en Vrydag oor die suidwestelike berge in KwaZulu-Natal en Lesotho verwag. Sneeu word ook verwag oor die berge in die noordelike en noordwestelike dele van die Oos-Kaap (insluitend Sneeuberg en Winterberge). Motoriste word gewaarsku dat bergpasse moontlik in dié dele gesluit kan word. Koue toestande sal na verwagting van oos na noord beweeg en die grootste deel van die land sal Donderdag en Vrydag koue toestande beleef. Verwagte sneeu oor ‘n 24 uur periode (in cm) vir Vrydag 10 Augustus 2018 (Bron: ECMWF) Maksimum temperature (grade Celsius) vir Vrydag 10 Augustus 2018 (Bron: ECMWF) Daar is ook ŉ moontlikheid van erge donderstorms van Donderdagmiddag oor sentraal- en die oostelike Vrystaat, wat waarskynlik na die suidelike dele van Gauteng en Mpumalanga kan beweeg. Donderstorms is ook Vrydagmiddag moontlik vir die oostelike dele van Limpopo en Mpumalanga. Die toestande sal na verwagting teen Saterdag opklaar.